CELEX: 32019D0213(02)
Language: ro
Date: 2019-02-06 00:00:00
Title: Decizia de punere în aplicare a Comisiei din 6 februarie 2019 privind publicarea în Jurnalul Oficial al Uniunii Europene a documentului unic menționat la articolul 94 alineatul (1) litera (d) din Regulamentul (UE) nr. 1308/2013 al Parlamentului European și al Consiliului, precum și a trimiterii la publicarea caietului de sarcini al unei denumiri din sectorul vitivinicol [„Vallegarcía” (DOP)]

13.2.2019   
               
               
                  RO
               
               
                  Jurnalul Oficial al Uniunii Europene
               
               
                  C 57/10
               
            
         DECIZIA DE PUNERE ÎN APLICARE A COMISIEI
         din 6 februarie 2019
         privind publicarea în Jurnalul Oficial al Uniunii Europene a documentului unic menționat la articolul 94 alineatul (1) litera (d) din Regulamentul (UE) nr. 1308/2013 al Parlamentului European și al Consiliului, precum și a trimiterii la publicarea caietului de sarcini al unei denumiri din sectorul vitivinicol
         [„Vallegarcía” (DOP)]
         (2019/C 57/09)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 97 alineatul (3),
         întrucât:
         
                     (1)
                  
                  
                     Spania a depus o cerere de protecție a denumirii „Vallegarcía” în conformitate cu partea II titlul II capitolul I secțiunea 2 din Regulamentul (UE) nr. 1308/2013.
                  
               
                     (2)
                  
                  
                     În conformitate cu articolul 97 alineatul (2) din Regulamentul (UE) nr. 1308/2013, Comisia a examinat cererea și a ajuns la concluzia că sunt îndeplinite condițiile prevăzute la articolele 93-96, la articolul 97 alineatul (1) și la articolele 100, 101 și 102 din regulamentul menționat.
                  
               
                     (3)
                  
                  
                     Pentru a se permite prezentarea de declarații de opoziție în conformitate cu articolul 98 din Regulamentul (UE) nr. 1308/2013, documentul unic menționat la articolul 94 alineatul (1) litera (d) din regulamentul respectiv, precum și trimiterea la publicarea caietului de sarcini făcută pe parcursul procedurii naționale preliminare de examinare a cererii de protecție a denumirii „Vallegarcía” ar trebui să fie publicate în Jurnalul Oficial al Uniunii Europene,
                  
               DECIDE:
         
            Articol unic
            Documentul unic întocmit în conformitate cu articolul 94 alineatul (1) litera (d) din Regulamentul (UE) nr. 1308/2013 și trimiterea la publicarea caietului de sarcini al denumirii „Vallegarcía” (DOP) sunt incluse în anexa la prezenta decizie.
            În conformitate cu articolul 98 din Regulamentul (UE) nr. 1308/2013, publicarea prezentei decizii conferă dreptul de opoziție față de protecția denumirii menționate la primul paragraf al prezentului articol în termen de două luni de la data publicării în Jurnalul Oficial al Uniunii Europene.
         
         
            Adoptată la Bruxelles, 6 februarie 2019.
            
               
                  Pentru Comisie
               
               Phil HOGAN
               
                  Membru al Comisiei
               
            
         
         
            (1)  JO L 347, 20.12.2013, p. 671.
      
      
         
            ANEXĂ
            DOCUMENT UNIC
            
               „VALLEGARCÍA”
            
            
               PDO-ES-02085
            
            
               Data cererii: 13.4.2015
            
            1.   Denumirea propusă pentru înregistrare
            
            Vallegarcía
            2.   Tip de indicație geografică
            
            DOP – denumire de origine protejată
            3.   Categorii de produse vitivinicole
            
            
                     
                        1.
                     
                     
                        Vin
                     
                  4.   Descrierea vinului (vinurilor)
            
            
               
                  Vin alb
               
            
            Vin alb de culoare galben intens care prezintă arome de fructe sâmburoase, de fructe tropicale și de flori albe, de intensitate medie-înaltă. Arome de ierburi aromatice – levănțică, rozmarin – pe fundal, cu o aromă prăjită. Un atac neted, onctuos, fără margini tăioase, proaspăt și rotund. Gust plăcut la mijlocul cerului gurii, cu arome de fructe sâmburoase și, în final, cu note de prăjit și ușor amare.
            Valoarea maximă a tăriei alcoolice totale se încadrează în limitele legale în conformitate cu legislația relevantă a UE.
            Caracteristici analitice generale
            
                        Tăria alcoolică totală maximă (în % volume)
                     
                     
                         
                     
                  
                        Tăria alcoolică dobândită minimă (în % volume)
                     
                     
                        12,5 
                     
                  
                        Aciditatea totală minimă
                     
                     
                        4,1  în grame pe litru, exprimată ca acid tartric
                     
                  
                        Aciditatea volatilă maximă (în miliechivalenți pe litru)
                     
                     
                        12,5 
                     
                  
                        Cantitatea totală maximă de dioxid de sulf (în miligrame pe litru)
                     
                     
                        160
                     
                  
               
                  Vin roșu
               
            
            Vin roșu de culoare roșu intens, cu margine grena sau rubiniu-grena, o robă bună. Intensitate medie-înaltă, arome de fructe roșii, arbuști mediteraneeni și minerale, sau cu note balsamice de levănțică și arome de lemn prăjit. Rotund, cu un atac ușor, echilibrat, slab taninos.
            Valoarea maximă a tăriei alcoolice totale se încadrează în limitele legale în conformitate cu legislația relevantă a UE.
            Caracteristici analitice generale
            
                        Tăria alcoolică totală maximă (în % volume)
                     
                     
                         
                     
                  
                        Tăria alcoolică dobândită minimă (în % volume)
                     
                     
                        12
                     
                  
                        Aciditatea totală minimă
                     
                     
                        4,2  în grame pe litru, exprimată ca acid tartric
                     
                  
                        Aciditatea volatilă maximă (în miliechivalenți pe litru)
                     
                     
                        20
                     
                  
                        Cantitatea totală maximă de dioxid de sulf (în miligrame pe litru)
                     
                     
                        150
                     
                  5.   Practici oenologice
            
            a.   
                  Practici oenologice esențiale
               
            
            
               Practica de gestionare a culturilor
            
            Strugurii sunt recoltați în întregime manual și sunt puși în lăzi. Strugurii sunt sortați prima oară pe plantația viticolă, unde sunt tăiați ciorchinii, și a doua oară pe masa de sortare din zona de primire a strugurilor din cadrul întreprinderii vinicole.
            
               Restricții relevante pentru procesul de vinificație
            
            Strugurii sunt primiți la un nivel mai înalt decât cel al admisiei superioare a rezervorului, astfel încât conductele de struguri să fie supuse unei presiuni zero, iar strugurii să fie supuși unui tratament mai puțin agresiv.
            În timpul depozitării, pulpa trece printr-un schimbător de căldură tubular, unde temperatura este scăzută. Acest proces lasă rezervoarele la rece pentru o perioadă de timp care poate varia, în funcție de decizia echipei de oenologi, dacă este cazul. Această macerare prefermentativă permite extragerea tuturor aromelor prezente în struguri într-o soluție apoasă, precum și stabilitatea culorii.
            În urma procesului de macerare la rece, strugurii albi sunt presați, iar mustul obținut se lasă la limpezit până la obținerea unei turbidități corespunzătoare de 400-800 NTU. Odată ce a început fermentația, o proporție variabilă a mustului este transferată în butoaie neutilizate din stejar francez, unde mustul este fermentat și învechit pe drojdie între patru și șase luni. La fermentația alcoolică a vinurilor albe și roșii se utilizează atât drojdie naturală, cât și drojdie selecționată. Vinurile albe fermentează la temperaturi scăzute: minimum 15 °C, maximum 26 °C. Se ia în considerare, de asemenea, proporția mustului care fermentează în butoaie. Vinurile roșii sunt fermentate la o temperatură minimă de 15 °C și o temperatură maximă de 30 °C. Timpul de depozitare și cel de macerare variază în funcție de evaluările tehnice ale echipei de oenologi, dar durează între 7 și 28 de zile.
            Vinurile roșii sunt pritocite manual. Tescovina intră într-o presă pneumatică bazată pe gravitație, fără a se utiliza pompe, și este transferată în butoaie folosite, unde rămâne până la degustare. După ce au fost obținute toate tipurile de vin, atât cel ravac, cât și cel presat, iar fermentația malolactică este completă, toate vinurile sunt degustate de comitetul de oenologi și sunt pregătite diferitele amestecuri. Vinurile sunt apoi învechite în butoaie din stejar francez.
            Vinurile sunt învechite în sticlă pentru diferite perioade de timp, înainte de a fi introduse pe piață.
            b.   
                  Producții maxime
               
            
            
               Soiul Viognier
            
            11 500 kg de struguri la hectar
            75 de hectolitri la hectar
            
               Soiul Syrah
            
            9 250 kg de struguri la hectar
            60 de hectolitri la hectar
            
               Soiul Merlot
            
            8 500 kg de struguri la hectar
            55 de hectolitri la hectar
            
               Soiul Cabernet Sauvignon
            
            8 500 kg de struguri la hectar
            55 de hectolitri la hectar
            
               Soiul Cabernet Franc
            
            11 500 kg de struguri la hectar
            75 de hectolitri la hectar
            
               Soiul Petit Verdot
            
            14 600 kg de struguri la hectar
            95 de hectolitri la hectar
            6.   Arealul geografic delimitat
            
            Arealul geografic este reprezentat de parcela cadastrală 448 din zona 9 a municipalității Retuerta del Bullaque, situată în provincia Ciudad Real. Aceasta acoperă 1 521 de hectare.
            7.   Soiul/soiurile principal(e) de struguri de vin
            
            
                         
                     
                     
                        Cabernet Sauvignon
                     
                  
                         
                     
                     
                        Syrah
                     
                  
                         
                     
                     
                        Viognier
                     
                  8.   Descrierea legăturii (legăturilor)
            
            
               Mediu (factori naturali și umani)
            
            
                        (a)
                     
                     
                        Vallegarcía este denumirea unei văi cu un substrat geologic specific, cunoscut sub numele de Raña del Fresno, caracterizat printr-o formațiune pedologică specială. Prin urmare, strugurii cultivați în areal au o serie de caracteristici unice (o mare intensitate, calitate aromatică și un gust care persistă mult timp). În plus, aciditatea ridicată și pH-ul scăzut al solurilor din Vallegarcía sunt neobișnuite, în comparație cu zone climatice similare. Vallegarcía este o plantație viticolă cultivată în soluri a căror clasificare pedologică este unică în comparație cu celelalte plantații viticole din Castilia-La Mancha. Într-un proiect de cercetare al Universității Castilia-La Mancha (UCLM), intitulat „Solurile cu utilizare viticolă din Castilia-La Mancha: influența lor asupra compoziției strugurilor”, profilurile studiate în Vallegarcía au fost clasificate drept „Typic Palexerult” conform Soil Taxonomy (Soil Survey Staff, 2006), iar ordinul Ultisol este specific solurilor raña (Vidal et al., 2004). Din solurile cu utilizare viticolă studiate în proiectul de cercetare, numai cele trei profiluri din Vallegarcía fac parte din acest ordin. În conformitate cu sistemul de clasificare FAO (2007), P1, P2 și P3 – cele trei profiluri analizate în raportul UCLM – au fost clasificate drept Cutanic Alisol (Ferric, Chromic), Cutanic Alisol (Ferric, Skeletic), respectiv Cutanic Alisol (Ferric, Skeletic).
                        În plus, aciditatea ridicată a solurilor se reflectă în nivelurile de pH ale vinurilor și în echilibrul gustului lor.
                        Conținutul scăzut de calciu și conținutul ridicat de silice, fier și aluminiu sunt complet neobișnuite pentru solurile cu utilizare viticolă din Castilia-La Mancha. Este interesant de comparat aceste niveluri cu cele din solurile calcaroase din zonă, care sunt utilizate de obicei pentru cultura viței-de-vie. Conform datelor furnizate de Amorós et al. (2012b), conținutul de calciu din solul Vallegarcía este foarte diferit de nivelurile care se găsesc în straturile superficiale ale solurilor calcaroase (10,4 g∙kg–1 față de 230 g∙kg–1). Pe de altă parte, nivelurile de siliciu (345,9 g∙kg–1) și de fier (26,5 g∙kg–1) sunt considerabil mai ridicate în solurile arealului delimitat față de solurile calcaroase cu utilizare viticolă din Castilia-La Mancha (127,5 și, respectiv, 16,65 g∙kg–1). Nivelul de aluminiu prezent în stratul superficial al unui sol calcaros este de aproximativ 33,4 g∙kg–1, în timp ce în solul din Vallegarcía nivelul este de 57,8 g∙kg–1. Conținutul redus de calciu al solului caracterizează vinurile din Vallegarcía și le conferă un caracter diferit față de celelalte vinuri din Castilia-La Mancha.
                        Trebuie remarcată și cantitatea medie ridicată de elemente clasificate drept pământuri rare (ceriu, lantan și neodim) în solurile din Vallegarcía (83,5, 44,5, respectiv 36,5 mg∙kg–1) în comparație cu nivelurile medii la nivel regional (57,7, 23,5 și, respectiv, 21,6 mg∙kg–1) și la nivel mondial (55, 35,5 și, respectiv, 30,5 mg∙kg–1). În general, nivelurile acestor elemente sunt mai ridicate în solurile acide decât în cele calcaroase (Amorós et al., 2012a).
                     
                  
                        (b)
                     
                     
                        Influența râului Bullaque și a pâraielor care îl alimentează, care înconjoară arealul delimitat, precum și văile răcoroase și protecția oferită de munți împotriva vânturilor din nord creează pentru plantația viticolă un microclimat care moderează condițiile extreme, atât în timpul iernii, cât și în timpul verii. Acest lucru favorizează coacerea corectă și completă a strugurilor.
                     
                  
                        (c)
                     
                     
                        Diferențele mari de temperatură între zi și noapte, datorate altitudinii deasupra nivelului mării din Vallegarcía, împreună cu ploile abundente față de alte părți ale regiunii, oferă strugurilor o structură tanică excelentă care face vinurile mai adecvate pentru învechire în butoi și în sticlă.
                     
                  
               Descrierea vinului
            
            Vinurile din Vallegarcía se caracterizează prin rotunjimea lor și prin lipsa de margini tăioase. Ele au, de asemenea, o structură tanică excelentă, ceea ce le conferă o capacitate excepțională de a evolua și de a se păstra de-a lungul timpului. Pot atinge niveluri ale polifenolilor mai mari de 50 mEq/l și o intensitate a culorii mai mare de 12 u.a.
            Intensitatea și calitatea aromatică ale vinurilor sunt definite de arome intense de arbuști mediteraneeni (trandafir de stâncă, iarbă-neagră) și arome balsamice (cimbru, rozmarin, levănțică), precum și de un nivel ridicat de minerale (ardezie neagră, cuarțit). Lasă un gust rezidual amărui pe gâtlej, ceea ce prelungește gustul vinului.
            
               Legătură
            
            Aciditatea ridicată și pH-ul scăzut al solurilor din arealul delimitat sunt de asemenea neobișnuite. Această combinație oferă vinurilor un gust rezidual amar pe gâtlej, ceea ce prelungește gustul vinului.
            Văile răcoroase și protecția oferită de munți împotriva vânturilor din nord au o influență moderatoare și oferă vinurilor caracterul lor rotund, fără margini tăioase. Diferențele mari de temperatură între zi și noapte, datorate altitudinii deasupra nivelului mării a arealului delimitat, împreună cu ploile abundente, oferă strugurilor o structură tanică excelentă care permite vinurilor să atingă niveluri ale polifenolilor mai mari de 50 mEq/l și o intensitate a culorii mai mare de 12 u.a.
            Chiar dacă arealul delimitat este înconjurat de arealul indicației Castilia IGP, caracteristicile sale sunt foarte diferite față de cele ale arealului delimitat învecinat, din următoarele motive:
            
               Factori naturali
            
            Substratul geologic Raña este caracterizat de o aciditate ridicată și de un pH scăzut, precum și de văi răcoroase, de ploi abundente și de protecția oferită de munți împotriva vânturilor din nord, ceea ce creează un microclimat foarte diferit de cel al arealului învecinat.
            Diferențele mari în ceea ce privește pH-ul straturilor superficiale ale solului și pH-ul subsolului, inclusiv o variație maximă de 4,1 puncte în profilul 2 (pH = 8,9 în Ap și pH = 4,8 în Btg1), precum și conținutul redus de calciu, conținutul ridicat de silice, fier și aluminiu și prezența unor cantități mari de pământuri rare fac diferența între Vallegarcía și restul regiunii Castilia-La Mancha.
            
               Factori umani
            
            Cele mai evidente diferențe dintre metodele de producție a vinurilor „Vallegarcía” și a celor din zonele învecinate, care poartă indicația Castilia IGP, sunt următoarele:
            
                         
                     
                     
                        Castilia IGP
                     
                     
                        Vallegarcía
                     
                     
                        Diferențe
                     
                  
                        Vinuri albe
                     
                     
                        ≥ 9 % vol.
                     
                     
                        ≥ 12 % vol.
                     
                     
                        Conținut mai ridicat de alcool
                     
                  
                        Vinuri roșii
                     
                     
                        ≥ 10 % vol.
                     
                     
                        ≥ 12 % vol.
                     
                     
                        Conținut mai ridicat de alcool
                     
                  
                        Vinuri roșii
                     
                     
                        ≤ 18 mEq/l
                     
                     
                        ≤ 20 mEq/l
                     
                     
                        Aciditate volatilă mai ridicată
                     
                  
                        Vinuri albe
                     
                     
                        ≤ 16 000  kg/ha
                     
                     
                        ≤ 11 500  kg/ha
                     
                     
                        Producție mai scăzută la hectar
                     
                  
                        Vinuri roșii
                     
                     
                        ≤ 16 000  kg/ha
                     
                     
                        ≤ 14 600  kg/ha
                     
                     
                        Producție mai scăzută la hectar
                     
                  
                         
                     
                     
                         
                     
                     
                        > 50 mEq/l
                     
                     
                        Mai mulți polifenoli
                     
                  
                         
                     
                     
                         
                     
                     
                        > 12 u.a.
                     
                     
                        Culoare mai intensă
                     
                  Arealul geografic a fost delimitat pe baza mediului său (substratul geologic Raña, cu aciditatea sa ridicată și pH-ul scăzut, precum și protecția oferită de munți). Există o singură întreprindere vinicolă care produce vin în areal, deținută de către solicitant.
            Trebuie remarcat faptul că arealul delimitat se întinde pe 1 521 de hectare și nu există alte plantații de viță-de-vie sau întreprinderi vinicole în afară de cele care aparțin solicitantului.
            În plus, denumirea înregistrată poate fi utilizată și de alți producători, dacă se instalează în viitor în arealul geografic delimitat și îndeplinesc condițiile prevăzute în caietul de sarcini. Acest scenariu este pe deplin plauzibil deoarece arealul delimitat se întinde pe o suprafață de 1 521 de hectare și, prin urmare, există spațiu pentru mai multe întreprinderi vinicole.
            9.   Condiții suplimentare esențiale
            
            
               Cadrul juridic:
            
            Legislația națională
            
               Tipul condiției suplimentare:
            
            Ambalarea în arealul geografic delimitat
            
               Descrierea condiției:
            
            Îmbutelierea vinurilor trebuie să aibă loc în arealul de producție deoarece, în toate cazurile, procesul de producție se încheie cu o a doua etapă, de învechire în sticlă. În timpul acestei perioade are loc un proces de reducție, care sporește calitatea vinurilor, rotunjindu-le aroma. Vinurile sunt gata pentru consum atunci când dobândesc caracteristicile organoleptice prevăzute în caietul de sarcini în cazul fiecărui tip de vin.
            
               Link către caietul de sarcini
            
            http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_Vallegarcia_20180719.pdf